"Reuters mira el món" és el títol de l'exposició itinerant que l'agència internacional de notícies Reuters presenta al Palau Robert.
Ja s'ha exhibit anteriorment a França, la Xina, Alemanya, Anglaterra, els Emirats Àrabs Units, Bèlgica, Itàlia, Grècia i Luxemburg.
Caja Mediterráneo, mitjançant la seva Obra Social, l'ha produït per a Espanya
"Reuters mira el món" es divideix en cinc àmbits: Grans temes (en el qual s'aborda el terrorisme, les catàstrofes naturals i les migracions); Religió; Estils de vida; Política i Conflictes armats.
Amb el recorregut per aquests àmbits, els autors pretenen oferir respostes a algunes de les grans preguntes que la humanitat té plantejades avui dia: en quin estat es troba el món? quins són els reptes a què cal fer front a escala global i quines són les solucions que prometen un futur més esperançador? en què consisteix l'alternança de guerra i pau? què és l'equilibri de poders? què és l'equilibri comercial? i quin paper juguen la religió i les més fermes conviccions en la vida quotidiana?
A aquestes i altres preguntes pretén donar resposta la mostra de Reuters que, durant gairebé dos mesos, acollirà el Palau Robert.
Durant el recorregut per l'exposició, els visitants podran veure un vídeo que mostra la tasca dels fotògrafs de l'agència i moltes altres imatges d'impacte que no s'han pogut encabir en l'espai limitat d'una exposició però que es van publicar en el seu moment en l'esmentat llibre de l'agència.
També cal fer esment d'una segona pantalla en la qual es podran consultar les imatges que arriben a l'agència des de qualsevol punt del món.
En l'exposició, es constata com el progrés en els mitjans de comunicació està creant un món cada vegada més globalitzat que, en el que va de segle, ha demostrat ser tan fort com vulnerable.
El terrorisme i la guerra contra el terror han alterat d'una manera dramàtica les prioritats del món en pocs anys.
Les forces de la natura han demostrat el poder destructiu a tots els continents.
I d'altra banda, l'impuls científic i tecnològic del nou segle no ha impedit que moltes confessions religioses continuïn regint la vida i la identitat de milions de persones.
Una noia libanesa mira a través de la finestra d'un autobús ple de dones xiïtes que es dirigeixen a visitar la tomba del primer ministre, Rafik al-Hariri, a la plaça dels Màrtirs de Beirut, en una mostra d'unitat entre les diferents comunitats musulmanes del país.
Un home iraquià sospitós de portar explosius al cotxe és detingut després de ser arrestat per l'exèrcit dels Estats Units a prop de Baquba, el mateix dia en què els iraquians van anar a les urnes, en un històric referèndum per decidir sobre la Constitució.
Es van aplicar estrictes normes de seguretat, entre elles la prohibició del trànsit a Bagdad, de manera que els votants van anar a peu als col·legis electorals.
Els dits del petit i desnodrit Alassa Galisou, d'un any d'edat, toquen els llavis de la seva mare, Fatuo Ousseini, en una clínica improvisada a la localitat de Tahoua, al nord-oest de Nigèria.
Una de les pitjors sequeres de les que es té memòria al país va destruir gran part dels conreus que s'havien d'haver collit l'octubre de 2004, un fet que va condemnar a la gana aproximadament 3,6 milions de persones, entre les quals hi havia milers de nens.
La gent plora i enterra les víctimes del tsunami a Cuddalore, a 180 quilòmetres al sud de la ciutat índia de Madrás.
Desencadenada per un terratrèmol gegantí de 9,15 graus de magnitud sota l'oceà Índic, la gegantina ona va devastar les costes d'Indonèsia, Tailàndia, Sri Lanka i l'Índia en el matí del 26 de desembre de 2004.
Gairebé 230.000 persones van morir o van desaparèixer en aquesta catàstrofe.
Una nena juga a la platja mentre un núvol de llagostes rosades vola a prop de Corralejo, a Fuerteventura.
Més de 100 milions d'insectes van arribar a l'illa canària des de les costes occidentals de l'Àfrica, situades a tan sols uns 150 quilòmetres de distància.
Les llagostes van morir aviat pels forts vents i la pluja, però la plaga, la pitjor en tota una dècada, va provocar greus danys en els conreus de cereal de diversos països africans.
Una ràfega de vent aixeca les sotanes dels cardenals a la seva arribada a la missa del funeral del Papa Joan Pau II a la basílica de San Pere de la Ciutat del Vaticà.
Una gernació procedent de diversos països, des de Polònia fins al Paraguai, es va congregar per donar el seu comiat final al Papa.
El primer ministre Tony Blair intervé en una conferència de primavera del Partit Laborista a Gateshead, després de l'anunci de la primera de les sis promeses que haurien de conformar el gruix del programa electoral del seu partit per a les eleccions generals.
El Partit Laborista va aconseguir un històric tercer mandat el maig de 2005, però una majoria molt més reduïda.